SCN ขายกรรมสิทธิ์ดีลเลอร์ Mitsubishi รับเงิน 310 ลบ. ต่อยอดธุรกิจพลังงาน
SCN ขายกรรมสิทธิ์ดีลเลอร์ Mitsubishi รับเงิน 310 ลบ. ต่อยอดธุรกิจพลังงาน
SCN ขายกรรมสิทธิ์ดีลเลอร์ Mitsubishi รับเงิน 310 ลบ. ต่อยอดธุรกิจพลังงาน
30 ธ.ค. 2562

บริษัท สแกน อินเตอร์ จำกัด (มหาชน) หรือ SCN เปิดเผยผลการประชุมคณะกรรมการบริษัทฯ ครั้งที่ 6/2562 เกี่ยวกับมติการให้จำหน่ายกรรมสิทธิ์ สิทธิครอบครอง สิทธิการใช้สอย และสิทธิอื่น ๆ ทั้งหลายที่เกี่ยวข้องในทรัพย์สินที่ใช้ในกิจการตัวแทนจำหน่ายรถยนต์ (Auto Dealer) ยี่ห้อ Mitsubishi ของบริษัทฯ จำนวน 2 แห่ง ให้แก่นิติบุคคลที่ไม่มีความเกี่ยวข้องกับบริษัทฯ
โดยบริษัทได้จำหน่ายให้แก่ 1) บริษัท เอเบิล มอเตอร์ส ปากเกร็ด จำกัด และ 2) เอเบิล มอเตอร์ส ปทุมธานี จำกัด ซึ่งเป็นบริษัทในเครือของบริษัท อาปิโก ไฮเทค จำกัด (มหาชน)  คิดเป็นมูลค่าผลตอบแทนรวมเท่ากับ 310,370,532 บาท (รวมภาษีมูลค่าเพิ่มแล้ว)
ทั้งนี้ เงินทุนซึ่งได้จากการจำหน่าย บริษัทมีนโยบายที่จะนำรายได้ดังกล่าวไปใช้เพิ่มขีดความสามารถและศักยภาพในการลงทุนของบริษัทฯ เพื่อเตรียมพร้อมสำหรับโอกาสทางธุรกิจที่ขยายตัวอย่างต่อเนื่องทั้งในระดับประเทศและระดับภูมิภาค ซึ่งปัจจุบันบริษัทฯ มีการเดินหน้าลงทุนอย่างต่อเนื่องในโครงการโรงไฟฟ้าพลังงานแสงอาทิตย์ขนาดใหญ่ในประเทศเมียนมา และโครงการ Solar Rooftop ภายใต้สัญญา Private PPA ซึ่งล้วนแต่เป็นโครงการที่บริษัทฯคาดว่าจะสามารถสร้างผลตอบแทนในระดับที่น่าพึงพอใจและสอดคล้องตามนโยบายการลงทุนของบริษัทฯ อีกทั้งยังสามารถสร้างการเติบโตอันมั่นคงให้แก่บริษัทฯได้ในระยะยาว
ด้าน ดร.ฤทธี กิจพิพิธ ประธานเจ้าหน้าที่บริหาร  SCN กล่าวว่า “จากการจำหน่ายกิจการไป เราจะนำเงินทุนที่ได้มาจัดสรรและวางแผนการใช้เงินให้เกิดประโยชน์สูงสุด โดยส่วนหนึ่งจะนำไปลงทุนต่อในธุรกิจพลังงานแสงอาทิตย์ อย่างโครงการ Minbu ที่โครงการมีความน่าเชื่อถือ และมีศักยภาพเพียงพอให้เรากำหนดผลตอบแทน (IRR) ขั้นต่ำจากโครงการนี้ไว้ที่ 10%  ที่ปัจจุบันบริษัทได้มีการลงทุนในโปรเจค Minbu มูลค่ารวมกว่าหมื่นล้านบาท
หรือโปรเจค Solar Rooftop ซึ่งเราลงทุนผ่านบริษัท Scan Advance Power ที่มีมูลค่าการลงทุนรวม 5 ปี กว่า 3,000 ล้านบาท นอกจากนี้จะนำไปลงทุนในธุรกิจอื่นๆเช่น ธุรกิจการจำหน่ายรถมินิบัสผ่านบริษัท Panthera และนำไปใช้เป็นเงินทุนหมุนเวียนในบริษัทอีกด้วย” ดร.ฤทธี กล่าว